Jane u Roderick kienu r-rebbieħa tal-ewwel edizzjoni tal-programm ‘The Wedding Battle’ fuq TVM. Huma rebħu b’kemm jiswew b’aktar minn €18,000 rigali. Iżda l-aktar li ġibdet l-attenzjoni ma kienx biss il-fatt li din il-koppja rebħet minn kull xorta ta’ rigali għat-tieġ tagħhom, iżda l-ġenerożità tagħhom għall-ġest nobbli li se jkunu qegħdin jagħmlu mir-rebħ tar-reċeviment tat-tieġ u tas-sala. Fl-ewwel kummenti li taw wara li ngħataw elenku sħiħ tar-rigali kollha li kienu rebħu, Jane ħalliet lit-telespettaturi bla kliem meta stqarret li huma kuntenti d-doppju. Semmiet li għandha ħafna affarijiet lesti għax huma se jkunu qegħdin jiżżewġu dalwaqt. Madankollu qalet li ftehmu li bis-sala u bl-ikel jagħmlu festa kbira lit-tfal tal-ursolini. Qalet li issa li għandhom dan l-ikel kollu u għandhom is-sala, se jistiednu ħafna nies biex imorru għal dan il-party iżda se jkunu qegħdin jintalbu donazzjoni u l-flus kollha li jiġbru jmorru kollha għad-Dar tal-Providenza u għall-Ursolini. Bla dubju f’soċjetà fejn ħafna drabi jispikka l-egoiżmu, il-ġest ta’ Jane u Roderick jistħoqqlu kull tifħir u għalhekk li nħeġġukom biex peremzz ta’ donazzjoni tingħaqdu ma’ Jane u Roderick f’dan il-festin li se jkunu qegħdin jorganizzaw b’risq dawk l-aktar vulnerabbli fis-soċjetà tagħhna. Intant f’kumment li Jane Cini tat lil tvm.com.mt fejn irringrazzjat lil dawk kollha li ferħulhom għal dan il-ġest , hija appellat biex jekk hemm xi kumpaniji li jistgħu joffru xi drinks għal dan il-party jagħmlu kuntatt magħhom fuq [email protected]